钦定古今图书集成/明伦汇编/宫闱典/第108卷 > 吴景
## 钦定古今图书集成/明伦汇编/宫闱典/第108卷 > 吴景

按《吴志吴夫人传》：“夫人本吴人，徙钱塘，早失父母，与
弟景居。景常随坚征伐，有功，拜骑都尉袁术上。景领
丹阳太守，讨故太守周昕，遂据其郡。孙策与孙河、吕
范依景合众，共讨泾县山贼祖郎，郎败走。会景为刘
繇所迫，复北依术，术以为督军中郎将，与孙贲共讨
樊能于麋于横江，又击笮融、薛礼于秣陵。时策被创”
牛渚降贼复反，景攻讨，尽禽之。从讨刘繇，繇奔豫章。
策遣景贲到寿春报术，术不纳，便绝江津不与通。使
人告景，景即委郡东归。策复以景为丹阳太守。汉遣
议郎王誧衔命南行，表景为扬武将军，领郡如故。建
安八年，景卒官。子奋授兵为将，封新亭侯。卒，子安嗣。
安坐党鲁王霸死。奋弟祺封都亭侯。卒，子纂嗣。纂妻
即滕引女也，引被诛，并遇害。